Įłàà Zezì kǫ̀ goyìı dǫ hoghàehtǫ.
Pharısee gı̨ı̨lı̨ı̨ eyıts'ǫ Nǫ̀htsı̨-yatıì-k'ègedìı-dǫǫ̀ Galılee nèk'e gots'ǫ,
Judea nèk'e gots'ǫ eyıts'ǫ kǫ̀ta Jerusalem gots'ǫ hazǫǫ̀ eyı nègı̨ı̨de t'à goyìı geèhkw'e.
Zezì dǫ k'aàt'ıì agole gha Nǫ̀htsı̨ wets'ǫ t'asìı nàtsoo wets'ǫ̀-èlı̨.
Zezì dǫ hoghàehtǫ ekò,
dǫ mǫ̀hdaa dǫ wekw'ǫǫ̀ ełaı̨dèe tè k'e whetı̨ı̨ Zezì ts'ǫ̀ geèhchì.
Zezì wenadąą̀ nègıhtè ha hogeèhdzà.
Hanìkò dǫ łǫ gonadąą̀ nàgeèhza t'à goyageedè ha dìì.
Eyıt'à dahmò ka dekegıìchì gà xàgǫǫɂàa k'è gogèhtsı̨.
Eyı dǫ tè k'e whetı̨ xè ı̨zhıì dǫ gonı ts'ǫ̀ hodàgeèlì,
Zezì wenadąą̀ nègı̨ı̨htı̨.
Zezì dǫ gıgha ehkw'ı-ahodı gok'èezǫ t'à,
dǫ wekw'ǫǫ̀ ełaı̨dèe ts'ǫ̀ hadı,
“Àgı̨ą,
nehołı̨į̀ neghǫ nahoazha,”
yèhdı.
Pharısee gı̨ı̨lı̨ı̨ eyıts'ǫ Nǫ̀htsı̨-yatıì-k'ègedìı-dǫǫ̀ hagı̨ı̨wǫ,
“Eyı dǫ amìı aht'e edeewǫ?
Nǫ̀htsı̨ k'èch'a gode.
Nǫ̀htsı̨ zǫ gohołı̨į̀ goghǫ nahoele hǫt'e,”
hagı̨ı̨wǫ.
Zezì dànì nànıgedèe sìı gok'èezǫ t'à dagoehke,
“Dànìghǫ naxıdzeè yìı hanì nànıahdè?
Dǫ wekw'ǫǫ̀ ełaı̨dèe sìı dàwets'edı nı̨dè denahk'e dezhì-le.
‘Nehołı̨į̀ neghǫ nahoazha,’
ts'edı hanì-le-ı̨dè ‘Nıį̀tła gà k'eı̨tło.’
Dıı nèk'e Dǫ-wet'àaɂàa-deè hołı̨ı̨ dǫ ghǫ nahoele ha weghàhòt'ǫǫ sìı wek'èahsǫǫ̀ anaxehłe ha,”
gòhdı tł'axǫǫ̀ dǫ wekw'ǫǫ̀ ełaı̨dèe sìı ts'ǫ̀ hadı,
“Nıį̀tła,
netè nı̨į̀ɂa gà nekǫ̀ ts'ǫ̀ naı̨tłe,”
yèhdı.
Ekòet'ıì eyı dǫ,
dǫ hazǫǫ̀ gonadąą̀ nıìtła gà edetè nıìɂah eyıts'ǫ edekǫ̀ ts'ǫ̀ naèhtła.
Naeda xè Nǫ̀htsı̨ ghàsǫedı.
Dǫ hazǫǫ̀ gıgha enıìyah dìì t'à Nǫ̀htsı̨ ghàsǫgeedı,
hagedı,
“Dıı dzęę̀ k'e enıìyah nechàa goxè nàhòwo,”
gedı.